Zbog skidanja filmova s interneta u istražnom zatvoru završio je 31-godišnjak iz Rijeke, kojeg tamošnje tužiteljstvo sumnjiči za povredu autorskog prava i pranje novca.

Pod istragom je i 28-godišnjakinja koja se sumnjiči za pranje novca, no za razliku od 31-godišnjaka ona nije pritvorena. Istragu protiv njih dvoje pokrenulo je Općinsko državno odvjetništvo u Rijeci, a 31-godišnjak se sumnjiči da je od 1. siječnja 2014. do 25. listopada 2016. radeći kao administrator na jednoj internet stranici prodavao oglasni prostor te se oglašavao putem Facebook, iako nije registriran za takvu djelatnost.

Nadalje, sumnja se da je bez odobrenja nositelja autorskih prava korisnicima internet stranice na raspolaganje stavio najmanje 1251 film. Filmove je prethodno obradio tako što je u njih ubacio titlove te ih je svrstao u kategorije dostupne za gledanje. Tužiteljstvo tvrdi da je 31-godišnjak tako korisnicima omogućio prikazivanje filmova i to tako da su prije filmova reproducirani oglasi inozemnih tvrtki.

Na taj je način 31-godišnjak, sumnja tužiteljstvo, od prodaje oglasnog prostora, zaradio najmanje 600.000 kuna, dok je trgovačko društvo koji je nositelj autorskih prava za prikazane filmove oštetio za oko 4 milijuna kuna.

Nadalje, sumnja se i da je 31-godišnjak zajedno sa 28-godišnjakinjom od početka 2014. do listopada 2016. pokušao prikriti porijeklo 600.000 kuna. Taj je novac uplaćivan na njihove bankovne račune, a oni su ga podizali, prebacivali na druge račune, a dio novca su potrošili na plaćanje životnih troškova. Mladiću je određen istražni zatvor zbog mogućeg utjecaja na svjedoke i opasnosti od ponavljanja djela, dok je djevojka nakon ispitivanja puštena da se brani sa slobode.

>> Ovo je nastariji torrent koji se još uvijek dijeli